ผู้ว่าฯ BOJ ชี้ศก.ญี่ปุ่นฟื้นตัวปานกลาง พร้อมจับตาวิกฤตกรีซอย่างใกล้ชิด
ผู้ว่าฯ BOJ ชี้ศก.ญี่ปุ่นฟื้นตัวปานกลาง พร้อมจับตาวิกฤตกรีซอย่างใกล้ชิด
6 ก.ค. 2558

นายฮารุฮิโกะ คูโรดะ ผู้ว่าการธนาคารกลางญี่ปุ่น (BOJ) เปิดเผยว่า เศรษฐกิจญี่ปุ่นมีการฟื้นตัวปานกลาง และแนวโน้มดังกล่าวจะยังคงมีความต่อเนื่องภายใต้นโยบายผ่อนคลายทางการเงินขนานใหญ่ของ BOJ
ท่ามกลางวิกฤติกรีซที่ทวีความรุนแรงขึ้น หลังจากที่ประชาชนชาวกรีซได้ตัดสินใจโหวต ‘No’ ในการลงประชามติครั้งประวัติศาสตร์ เพื่อแสดงออกถึงการคัดค้านมาตรการรัดเข็มขัดตามข้อเรียกร้องของเจ้าหนี้เพื่อแลกกับการให้ความช่วยเหลือด้านการเงินนั้น ทางผู้ว่าฯแบงก์ชาติญี่ปุ่นระบุว่า ทางธนาคารกลางจะจับตาดูสถานการณ์ในตลาดการเงินอย่างใกล้ชิด
นายคูโรดะให้คำมั่นว่า ธนาคารกลางญี่ปุ่นจะเดินหน้าใช้นโยบายการเงินแบบผ่อนคลายพิเศษต่อไปเพื่อให้บรรลุเป้าหมายเงินเฟ้อที่ 2% พร้อมเสริมว่า ทางธนาคารกลางจะมีการปรับเปลี่ยนตามความจำเป็น โดยประเมินจากปัจจัยเสี่ยงทั้งด้านบวกและลบที่มีต่อกิจกรรมทางเศรษฐกิจ
ผู้ว่าฯแบงก์ชาติเปิดเผยว่า เมื่อมองในด้านราคาแล้ว ราคาผู้บริโภคยังคงปรับตัวที่ระดับราว 0% เทียบรายปี โดยคาดว่าจะทรงตัวอยู่ในระดับเดียวกันนี้สักระยะหนึ่ง หลังราคาพลังงานปรับตัวลดลงต่อเนื่อง
ทั้งนี้ บรรดาผู้จัดการสาขาของ BOJ จะเปิดเผยรายงานประเมินเศรษฐกิจรายพื้นที่ในช่วงต่อไปของวันนี้